লেখাগুলো কখনো বই আকারে বের হবে তা ভাবতে পারিনি। এমনকি অনার্স মাস্টার্সে পড়ার সময়ও বেশ কিছু লেখা পত্রিকায় ছাপা হয়ে যায়। তবে বই প্রকাশ করার কোন চিন্তা মাথায় আসেনি। লেখক মহলে যাদের সাথে পরিচয় ছিল তারাও কখনো বই ছাপার কথা বলেনি। সেসময় বই আকারে প্রকাশের চেয়ে লেখার মান কি করে বাড়ানো যায় সেদিকে সবার মনোযোগ ছিল। যাদের বই প্রকাশিত হতো তারা অনেক প্রতিষ্ঠিত লেখক। সবাই তাদেরকে চিনতো। তাদের লেখা পড়ে মুগ্ধ হতো। সাহিত্যের জগতে এসব লেখকেরা অনেকদিন থেকে বিচরণ করছেন। যাদের পরিচিতি অনেক শুধু তাদের লেখা বই প্রকাশ হতো। অন্য কারো বের হলেও আমাদের হাতে পৌঁছাতো না। তাই এ ব্যাপারটা কখনো চিন্তায় আসেনি। বই প্রকাশ হওয়ার মত লেখক হওয়া তখন অনেক বড় বলে মনে হতো। তদুপরি বই প্রকাশের জন্য যে টাকার প্রয়োজন তা একজন ছাত্রের পক্ষে যোগাড় করা কোনভাবে সম্ভব না। ফলে ছাত্রাবস্থায় অনেক লেখা পত্র-পত্রিকায় প্রকাশিত হলেও বই করার চিন্তাভাবনা কখনো মাথায় আসেনি। দশ বারোটি গল্প নিয়ে একটি সুন্দর গল্পের বই হয়। ত্রিশ চল্লিশটি কবিতা নিয়ে একটি চমৎকার কবিতার বই হতে পারে। কে এই বই প্রকাশ করবে? কোন প্রকাশকতো নতুন লেখকের বই প্রকাশ করতে চায় না। এসব হিসাব নিকাশ তখন একবারে অজানা ছিল তা নয়।